Predkladacia správa

Európska komisia (ďalej len „Komisia“) odsúhlasila dňa 29. 6. 2011 dokument s názvom „Rozpočet pre Európu 2020“, v ktorom navrhuje financovanie rozpočtu EÚ na roky 2014 – 2020, teda budúci viacročný finančný rámec EÚ (VFR 2014 - 2020). Ide o oznámenie Komisie č. KOM(2011) 500 final Európskemu parlamentu, Rade EÚ, Európskemu hospodárskemu a sociálnemu výboru a Výboru regiónov. Tento návrh (doplnený ďalšími súvisiacimi dokumentmi) vymedzuje objem prostriedkov rozpočtu EÚ na 7 rokov, spôsoby ich čerpania ako aj kritériá oprávnenosti čerpania prostriedkov z rozpočtu EÚ. Z pohľadu SR ide o dôležitý návrh, ktorý vzhľadom na jeho vyššie uvedenú charakteristiku ovplyvní príjmy SR z rozpočtu EÚ a odvody SR do rozpočtu EÚ v horizonte po roku 2013. 
Z hľadiska nadchádzajúcich vyjednávaní o VFR 2014 - 2020 je pre SR dôležité, aby mala identifikované svoje hlavné ciele a priority a aby sa aktívne zapojila do diskusie o budúcom viacročnom rozpočte EÚ. 
Zámerom predkladaného materiálu je definovanie rámcovej pozície SR pre VFR 2014 - 2020, obsahujúcej hlavné ciele a priority SR na podporu dosiahnutia optimálnej rozpočtovej pozície SR počas VFR 2014 - 2020 a priaznivých podmienok čerpania prostriedkov z rozpočtu EÚ pri súčasnom presadzovaní čo najvyššej pridanej hodnoty a efektívnosti výdavkov rozpočtu EÚ.
Navrhovaná rámcová pozícia SR má tiež vytvoriť východisko pre zabezpečenie jednotnej prezentácie hlavných priorít a pozícií SR pre rôzne formálne a neformálne konzultácie, stretnutia a rokovania o VFR 2014 - 2020 v nasledujúcom období.
Materiál obsahuje stručný popis návrhu Komisie k VFR 2014 - 2020. V porovnaní s ostatným návrhom k Viacročnému finančnému rámcu EÚ 2007 - 2013 (VFR 2007 - 2013), ktorý Komisia predložila v roku 2004, je súčasný návrh Komisie vypracovaný výrazne detailnejšie. 
V hlavnej časti materiálu sú definované hlavné priority SR k všeobecným, ako aj k sektorovým záležitostiam VFR 2014 - 2020. Priority sú navrhnuté na základe analýzy návrhu Komisie a po konzultácii s príslušnými rezortmi. Hlavné priority sú zamerané okrem zabezpečenia optimálnej rozpočtovej pozície SR aj na presadzovanie sektorových a zahraničnopolitických priorít SR.  
Pozície SR k jednotlivým oblastiam a sektorovým politikám sa budú následne aktualizovať, resp. upresňovať v závislosti od predložených konkrétnych legislatívnych návrhov a od vývoja rokovaní k VFR 2014 - 2020.  
V dňoch od 13. do 27. 9. 2011 sa k materiálu uskutočnilo medzirezortné pripomienkové konanie, v rámci ktorého bolo vznesených 62 pripomienok, z toho 22 zásadných. Následne sa uskutočnili rozporové konania k 8 zásadným pripomienkam Ministerstva dopravy, výstavby a regionálneho rozvoja SR (MDVRR SR), k 6 zásadným pripomienkam Ministerstva pôdohospodárstva a rozvoja vidieka SR (MPRV SR) a 4 zásadným pripomienkam Ministerstva životného prostredia SR. 
Dňa 9. 12. 2011 bol na úrovni ministrov a štátnych tajomníkov odstránený rozpor k zásadnej pripomienke MPRV SR, ktoré žiada do predmetného materiálu doplniť novú prioritu v znení: „Nezahŕňať  Európsky poľnohospodársky fond pre rozvoj vidieka (EPFRV) a Európsky fond pre rybolov a morské záležitosti (EMFF) do spoločného finančného rámca so štrukturálnymi fondami a Kohéznym fondom – Zahrnutie EPFRV a EFF do spoločného finančného rámca so štrukturálnymi fondami a Kohéznym fondom neprispeje k zefektívneniu a sprehľadneniu investičných priorít ale naopak povedie ku komplikáciám pri rozhodovaní o efektívnej realizácii konkrétnych investícií.“ Požiadavka MPRV SR nie je akceptovateľná Ministerstvom dopravy, výstavby a regionálneho rozvoja SR, ktoré je centrálnym koordinačným orgánom pre štrukturálne fondy a Kohézny fond. Všeobecne akceptovaný výsledok uvedeného rozporového konania bol zapracovaný v časti 3 materiálu a je nasledovný: SR  na rokovaniach na úrovni EÚ, ako aj na bilaterálnych a multilaterálnych stretnutiach bude prezentovať, že nemá uzavretú pozíciu k tejto oblasti. SR bude naďalej skúmať príslušné legislatívne návrhy. Predkladatelia rámcovej pozície v prípade potreby a v nadväznosti na vývoj rokovaní na úrovni EÚ predložia jej aktualizovanú verziu na rokovanie vlády SR. 
Na 6 pripomienok (4 zásadné a 2 obyčajné) sa neprihliadalo, pretože nepochádzali od povinne pripomienkujúceho subjektu (Prešovský samosprávny kraj - PSK) a netýkali sa rámcovej pozície SR k VFR 2014 - 2020 ako celku.
Vzhľadom na skutočnosť, že rámcová pozícia SR k VFR 2014 - 2020 má slúžiť ako východisko pri príprave stanovísk, inštrukcií a mandátov na rokovania pracovných skupín, Coreperu, Rád ministrov a Európskej rady k VFR 2014 - 2020, je žiaduce jej odsúhlasenie vo vláde SR do 31. 12. 2011, t.j. pred začiatkom dánskeho predsedníctva v Rade EÚ.
Materiál v tomto štádiu nemá finančný, ekonomický, environmentálny vplyv ani vplyv na zamestnanosť, podnikateľské prostredie a informatizáciu spoločnosti. Samotná realizácia VFR 2014 - 2020 bude mať všetky z vyššie uvedených vplyvov. Tie však bude možné odhadnúť a predbežne vypočítať až v neskoršom štádiu.